
ОПРЕДЕЛЕНИЕ
N12
София, 16.05. 2007 година


Върховният административен съд на Република България - 5-членен състав, в закрито заседание в състав:

ПРЕДСЕДАТЕЛ: БОЯН МАГДАЛИНЧЕВ
ЧЛЕНОВЕ: СРЕБРИНА ХРИСТОВА
ДИАНА ГЪРБАТОВА
ТАТЯНА ХИНОВА
ГЕОРГИ ГЕОРГИЕВ

при секретар и с участието
на прокурора изслуша докладваното
от съдията ТАТЯНА ХИНОВА 
тълк.дело № 11/2007 година.

Производството е по чл. 264, ал. 2 от Административнопроцесуалния кодекс.
Образувано е по искане на Николай Евстатиев Статков от гр.Враца общото събрание на съдиите от Върховния административен съд да се произнесе с тълкувателно постановление във връзка с неправилна практика на Върховния административен съд, обективирана в решение № 6445 от 25.10.2000 г., постановено от тричленен състав на четвърто отделение на ВАС по адм.д.№ 3400/2000 г.
Развити са доводи, че съдебният състав е отдал значение на правен извод на правописна грешка допусната в първоинстанционното решение, предмет на касационната проверка. Поради погрешно интерпретиране на доказателствата по делото касационния състав е стигнал до неправилни правни изводи за допуснато съществено нарушение на процесуалните правила и само на това основание е отменил обжалваното решение № 305, постановено от Врачански окръжен съд по гр.д.755/1999 г.
С молбата за издаване на тълкувателно постановление е направено искане за обявяване на нищожност на решение №6445 от 25.10.2000 г., постановено от тричленен състав на четвърто отделение на Върховния административен съд по адм.д.№ 3400/2000 г. и обявяване за влязло в сила на решение № 305, постановено от Врачански окръжен съд по гр.д.755/1999 г.
Настоящият петчленен състав счете, че направеното искане за издаване на тълкувателно постановление е недопустимо поради следните съображения.
Съгласно разпоредбата на чл. 259, ал. 1 от АПК при противоречива или неправилна съдебна практика по прилагане на законите в административното правораздаване общото събрание на всички съдии от Върховния административен съд се произнася с тълкувателни постановления. Процесуалната легитимация на лицата, които могат да направят искания за произнасяне на Общото събрание на съдиите от Върховния административен съд е регламентирана в чл. 261 от АПК. Съгласно чл. 261, ал. 1 от АПК искания за произнасяне с тълкувателни решения могат да правят председателят на Върховния касационен съд, председателят на Върховния административен съд, главният прокурор и неговият заместник при Върховната административна прокуратура, омбудсманът, министърът на правосъдието, председателите на административните съдилища, председателят на Висшия адвокатски съвет и съдебните състави на Върховния административен съд по конкретни дела. В чл. 261, ал. 2 от АПК е предвидено, че искания за произнасяне с тълкувателни постановления могат да правят и страните по дела, по които има влезли в сила противоречиви съдебни решения и определения. При това законово регламентиране, настоящият състав счете, че процесуално легитимирани да направят искане за издаване на тълкувателно постановление, поради наличие на неправилна съдебна практика са само субектите изчерпателно изброени в разпоредбата на чл. 261, ал. 1 от АПК. Страните по делата могат да сезират Общото събрание на съдиите във Върховния административен съд само с искане за издаване на тълкувателно постановление при наличие на противоречива съдебна практика. В случая Николай Статков посочва и обосновава като основание за издаване на тълкувателно постановление неправилна практика, обективирана в конкретно решение на тричленен състав на Върховния административен съд. По изложените доводи относно процесуалната легитимация на лицата имащи право да искат издаване на тълкувателно постановление по неправилна съдебна практика, настоящият състав счете искането е недопустимо, поради което следва да бъде отклонено, а образуваното производство прекратено.
Воден от горното и на основание чл. 264, ал. 3 от АПК Върховният административен съд, петчленен състав на първа колегия

О П Р Е Д Е Л И:

ОТКЛОНЯВА искането на Николай Евстатиев Статков от гр.Враца Общото събрание на съдиите от Върховния административен съд да се произнесе с тълкувателно постановление във връзка с неправилна практика на Върховния административен съд, обективирана в решение № 6445 от 25.10.2000 г., постановено от тричленен състав на четвърто отделение на ВАС по адм.д.№ 3400/2000 г.
ПРЕКРАТЯВА производството по т.д.№ 11/2007 година по описа на Върховния административен съд, петчленен състав на първа колегия.
Определението не подлежи на обжалване.
